U Društvu multiple skleroze Osječko baranjske županije ova je godina bila u znaku promjena. Do kraja lipnja, Društvo je vodila Tanja Softa. Po isteku mandata, nije se ponovo kandidirala zbog lošeg zdravstvenog stanja, te je sadašnja predsjednica Ksenija Mach a dopredsjednica Kornelija Radić Balažić. I ove smo godine sudjelovali na obilježavanju Dana zdravlja u travnju gdje smo na dodijeljenom štandu izložili radove sa kreativnih radionica i promotivni materijal Društva te se družili sa članovima drugih udruga i predstavnicima institucija Grada.

U svibnju smo, uz veliku pomoć dr. Tee Mirošević Zubonje, obilježili Svjetski dan MS na Osječkom trgu Ante Starčevića gdje smo se okupili i na štandu izložili radove sa kreativnih radionica, promotivni materijal, letke i slično. Podržali su nas gradonačelnik Osijeka Ivica Vrkić, pročelnik gradskog Ureda za socijalnu skrb i zdravstvo Romano Kristić te vijećnici Gradske i Županijske skupštine. Događaj su popratili i lokalni mediji. U razgovoru sa nazočnima pokušali smo im približiti poteškoće koje imamo u svakodnevnom funkcioniranju, reći im što nas smeta te pronaći načine na koje nam mogu pomoći. Sve u svemu jedno lijepo druženje.

U lipnju smo bili u posjetu Društvu multiple skleroze Vukovarsko srijemske županije u Vukovaru prigodom njihovog obilježavanja Svjetskog dana MS-a. Tom je prigodom organiziran i obilazak grada te druženje navečer. 2.srpnja 2016. godine, održali smo redovnu i izbornu Skupštinu Društva. Nakon Skupštine bila je potpuno nova postava u tijelima Društva.

Početkom rujna sudjelovali smo u obilježavanju Dana GČ Retfala te smo na štandu ponudili proizvode kreativne radionice, promotivni materijal i kolače.

Od 23-25.rujna družili smo se na IX. Hrvatskom simpoziju oboljelih od multiple skleroze u Varaždinskim toplicama i drago nam je što smo se i uživo upoznali. Bilo je to zanimljivo i lijepo iskustvo.

U listopadu smo se preselili u nešto veći, susjedni, ured kako bi se u svom prostoru mogli družiti. Do sada smo za potrebe druženja i radionica koristili posuđeni prostor udruge radio-amatera. Dan invalida obilježili smo 09.12. tradicionalnom proslavom sa ostalim udrugama invalida s područja Osječko baranjske županije.

Od aktivnosti, i dalje provodimo kreativne radionice u suradnji s Paletom suvenira te na njima izrađujemo zanimljive predmete. Do sada smo se izvještili u decoupage tehnici na raznim podlogama (drvene kutije, šalice, stakleni predmeti), oslikavamo svilu, a u ovo predblagdansko doba radili smo božićne radionice. Planiramo svoje aktivnosti proširiti i na druge tehnike. Ove smo godine započeli ugodnu suradnju s neurologinjom dr. Teom Mirošević Zubonja iz Osječkog KBC-a kroz druženja na neurološkim radionicama. Većini naših članova ona je liječnik, a druženja su prigoda da se malo bolje upoznamo i saznamo nešto novo.

Započeli smo suradnju sa psihologom dr.sc. Damirom Marinić kroz psihološke radionice. Za potrebe članova koji se žele educirati, održavamo informatičke radionice. I nadalje provodimo projekt osobni asistent prema kojem su osobne asistente dobili naših 6 članova sa najtežom vrstom invaliditeta. Sudjelovali smo u programu “Zaželi” Hrvatskog zavoda za zapošljavanje, odnosno programu javnih radova putem kojeg smo zaposlili 4 gerontodomaćice (dvije u Osijeku, 1 u Našicama i 1 u Đakovu) kako bi se i teže pokretnim članovima koji ne ulaze u projekt za osobne asistente omogućila pomoć u kući. Navedeni Program završio je 30.11.2016. Ugovorom o suradnji s Udrugom Mogu, dogovorili smo terapijsko jahanje za članove koje to žele, ali zbog ograničenih financijskih sredstava Društva, ograničena je i količina terapija na teret Društva. Članovi koji su išli na terapijsko jahanje iznimno su zadovoljni i svakako žele nastaviti s ovom aktivnošću. Nakon što se dogovoreni termini iskoriste, nastavak terapije je 40 kn/sat. Trenutno u uredu nemamo zaposlenu tajnicu te se povremeno dežura zbog obavljanja administrativnih poslova i poziva članova, ali se u svako doba može doći do informacija putem službenog mobitela (099/5620177), e-maila (dms\_ osijek@sdmsh.hr) ili jednostavno putem poruke na telefonskoj tajnici(031/302-323). I ove godine namjeravamo održati božićni domjenak te ovim putem pozivam članove da nam se pridruže.

 Želimo vam sretnu i uspješnu 2017. godinu i najviše od svega zdravlja.

 Kornelija Radić Balažić

Dopredsjednica Društva